Ved du noget ? Har du billeder fra Christiania ? Tip os på sms 1224 (koster alm. takst) eller på mail 1224@eb.dk

OPDATERING:

Politiet har netop bekræftet, at der blev affyret fire varselsskud under dagens politiaktion mod Pusher Street på Christiania.

---

Politiet indledte kl. 11.30 en ny aktion mod hashhandlen i Pusher Street på Christiania. Politiet blev angrebet med sten og mindst en molotovcocktail.

Ifølge oplysninger fra christianitter bruger politiet tåregas, og der skal være blevet affyret skud.

- Jeg kan bekræfte, at vi er i gang med en aktion lige nu, siger politikommissær Steffen Th. Steffensen, Task Force Pusherstreet.

- Er det korrekt, at der er affyret skud ?

- Det har jeg ingen kommentarer til lige nu, siger Steffen Th. Steffensen.

Ifølge en anonym kilde fra Christiania skal politiet have affyret tre-fire varselsskud i luften, men det er altså ubekræftet hos politiet.

- Jeg stod lige ude foran pusherstreet klokken 11:34 da de første betjente prøvede at storme stedet. En masse tumult udviklede sig og jeg hørte personligt to skud blive affyret samt én tåregas granat. Politiet trak sig derefter MEGET hurtigt ud, siger en kilde på Christiania.

Klokken 12 oplyste den centrale vagtleder på Politigården, at politiet har trukket sig ud af Christiania igen efter at betjentene blev angrebet.

- De er færdige med det, de skulle, siger Henrik Olesen.

Vagtlederen bekræfter, at politiet lige nu undersøger, om der er anvendt skydevåben.

- Betjentene er blevet angrebet med sten og molotovcocktails, siger vagtlederen.

Alt roligt igen

En time efter at politiet rykkede ind, er alt igen roligt på Christiania, oplyser Ekstra Bladets reporter i Prinsessegade.

- Alt er normalt. Der bliver leveret varer og børn går til og fra skole, politiet er væk, oplyser vores mand på stedet.